Las femnas son pas de bestial

Las femnas son pas de bestial es una cançon occitana del grop La Talvera.

Ai ai ai ai ai ai
Las femnas son pas de bestial (bis)

Als mascles de la miá contrada
E totes los d'endacòm mai
Joves o vièlhs confles o paures
Pebrons tampatz un pauc lo cais
Aquí lo fons de ma pensada
Escotatz-me plan coma cal

Dempuèi que la tèrra es tèrra
Es totjorn lo meteis refran
Qu'agachem a drecha o esquerra
D'amont d'aval darrièr davant
Dins tròpes de cantons enquèrra
Sèm pas que bonas per enfantar

Coneissi un pichon vilatge
Malicondà al Senegal
De femnas an ajut lo coratge
De dire qu'èra pas normal
L'excision fa tròp de ravatge
E se pòt pas mai tolerar

Pensi a totas aquelas dròllas
Vendudas per de traficants
Per fornir los bordèls d'Euròpa
Se vend mai l'amor quand es blanc
Entre Moscó e Varsovia
L'argent nòl a sòmis bricats.

Aquí de maquinas agricòlas
Aval de maquinas a plaser
Abusadas dins las escòlas
Sai pas ont vesètz lo progrès
Lo viòl es sempre un metòde
Per purificar a bon prètz

Pensi a tu ma sòrre lentana
Sebelida dins la burka
Sens drech, sens amor ni sens anma
Tot justa bona a copular
Se Dieu es bon perqué condamna
La mitat de l'umanitat

E se cresètz qu'aicí en França
Tot anga plan a nòstre agrat
Nani sèm pas brica en avança
Per çò qu'es de la paritat
Pertot l'òme mena la dança
Dins l'entrepresa o dins l'estat

Femnetas sortiguem de l'ombra
Es ora de nos despertar
Quitem de florir nòstra tomba
La vergonha cal balajar
Als mascles de préner l'escoba
Quò's nòstre torn de governar

Categoria:Cançon de La Talvera